Oct 05,2016
31 ఏండ్ల కనిష్టానికి బ్రిటన్‌ పౌండ్‌!
లండన్‌: 'బ్రెగ్జిట్‌' ప్రణాళిక అమలులో భాగంగా ఐరోపా సమాజం నుంచి బ్రిటన్‌ వైదొలగే విషయమై చర్యలు మొదలుకానున్నాయన్న భయాందోళన నేపథ్యంలో బ్రిటిష్‌ పౌండ్‌ మంగళవారం దారుణంగా పడిపోయింది. ఈ చర్య దేశ ఆర్థిక వ్యవస్థకు కీడు చేయనుందన్న భయాల నేపథ్యంలో పౌండ్‌ దాదాపు 31 ఏండ్ల కనిష్టానికి పడిపోయింది. ట్రేడింగ్‌ ప్రారంభంలో పౌండ్‌ 1.27 డాలర్లకు కాస్త ఎగువకు చేరింది. బ్రెగ్జిట్‌ తరువాత పౌండ్‌ ఈ స్థాయిలో పతనమవడం ఇదే తొలిసారి. అనంతరం ఇది మరో భారీ పతనం దిశగా సాగుతూ 1985 నాటికి స్థాయికి పడిపోయింది. ఈ పతనం మరింతగా కొనసాగే అవకాశం ఉందని విశ్లేషకులు భావిస్తున్నారు. బ్రిటన్‌ నిష్క్రమణ ఆందోళనలతో అక్కడి మదుపరులు, పెట్టుబడిదారులు భారీగా కరెన్సీ విక్రయాలకు దిగారు. దీంతో పౌండ్‌ విలువ 1శాతానికి పైగా నష్టపోయి మూడు దశాబ్దాల స్థాయికి దిగజారింది. బ్రెగ్జిట్‌ ప్రణాళిక తుది రూపంలోకి వచ్చిందని దీని అమలు గురించి ఐరోపా సమాజంతో చర్చలు 2017 తొలి అర్ధభాగంలో ప్రారంభం కానున్నట్లు బ్రిటన్‌ ప్రధాని థేరిస్సా మే ఆదివారం ప్రకటించారు. దీంతో సోమవారం స్టెర్లింగ్‌ పౌండ్‌ ఒక శాతానికి పైగా నష్టపోయింది. ఇదే ధోరణి మంగళవారం కూడా కొనసాగింది.
మీ స్నేహితులకు రికమెండ్ చెయ్యండి